เรื่องร้องเรียน (ถนน) วันที่ 2022-06-20 02:11:01 — แขวงวงศ์สว่าง เขตบางซื่อ กรุงเทพมหานคร
ขอสอบถามเรื่องการขอใบอนุญาตก่อสร้างที่ยื่นขออนุมัติกับทางเขตครับ 

ผมได้ติดต่อยื่นแบบไปที่ที่ฝ่ายโยธาสำนักงานเขตบางซื่อครับ โดยดำเนินการขอใบอนุญาตก่อสร้างบ้านมานานกว่า 30 วันแล้ว ตอนที่มาตรวจหมุดที่ดิน ทางสำนักงานเขตแจ้งว่าต้องมีการแก้ไขแบบ โดยไม่แจ้งว่าแก้ไขอะไร และให้เบอร์มาเพื่อติดต่อ แต่พอติดต่อไปตามเรื่องหลายครั้งก็แจ้งว่ารอหัวหน้าเซ็นอนุมัติ เจ้าหน้าที่เป็นเพียงผู้รับสาย ไม่สามารถตอบอะไรได้  ตลอดทั้งสัปดาห์ไม่มีความคืบหน้าใดๆ ไม่แน่ใจว่าทางเขตติดปัญหาตรงไหนครับที่ไม่สามารถแจ้งสิ่งที่ต้องแก้ไขได้ ทั้งที่แบบที่ยื่นได้รับการรับรองจากสภาสถาปัตยกรรม/วิศวกรรมแล้ว

หากมีการแก้ไขจริง เราต้องนำแบบมาให้บริษัทที่รับออกแบบแก้อีกที และนำกลับไปยื่นใหม่ ซึ่งหมายความว่าต้องรออนุมัติอีก 30-45 วัน (เท่ากับว่ารอมา 30 วันแล้ว อาจจะต้องรออีก 30-45 วัน) ซึ่งใบอนุญาตนี้จำเป็นต้องใช้ยื่นกู้ธนาคาร และการที่ล่าช้าออกไปทำให้ทุกอย่างต้องเลื่อนออกไปด้วย ทั้งการกู้ การว่าจ้างผู้รับเหมา และอื่นๆ

คนในระแวกบ้าน ผู้ขายที่ดิน และผู้รับเหมาจะบอกกับเราว่าถ้าอยากจะให้เขตเซ็นอนุมัติเร็วๆ ต้องจ่ายเงินใต้โต๊ะ ซึ่งผมรู้สึกว่ามันไม่ควรเป็นแบบนั้น ในเมื่อการซื้อที่ดิน จ้างออกแบบ และปลูกบ้านก็มีค่าใช้จ่ายมากอยู่แล้ว แต่ด้วยความที่บ้านนี้เป็นบ้านหลังแรก เลยทำให้ไม่มีประสบการณ์ ไม่ทราบว่าเรื่องนี้จริงไหมครับ และทางผู้บริหารมีนโยบายแก้ไขปัญหา ทั้งเรื่องค่านิยม และความเชื่อในการจ่ายเงินใต้โต๊ะเพื่อการขออนุมัติต่างๆ รวมถึงความล่าช้า และไม่ชัดเจนในการตอบคำถามนี้อย่างไรบ้างครับ